Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 429/12/6601	Banská Bystrica, 12.11.2014
EEČ : 2-45-273-2014

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 14.02.2014 v Banskej Bystrici na Sládkovičovej ulici pred pohostinstvom Generál uzatvoril so spoločnosťou XXXXX Zmluvu o spotrebiteľskom úvere číslo XXXXX, na základe ktorej mu bola poskytnutá suma 320,- €, pričom pri podpise zmluvy sa zaviazal tento úver splatiť 45 pravidelnými týždňovými splátkami, pričom výška každej splátky od prvej po predposlednú mala byť 8,90 € a výška poslednej splátky mala byť 8,87 €, pričom do súčasnej doby zaplatil len 13,- € a to pri preberaní úveru dňa 14.02.2012 a pri spisovaní zákazníckej karty, ktorá je potrebná pri schvaľovaní úveru a uviedol, že pracuje ako kuchár XXXXX a výška jeho mesačnej mzdy je 600,- €, čo sa nezakladalo na skutočnosti, nakoľko v tom čase bol nezamestnaný, čím uviedol spoločnosť XXXXX, do omylu v otázke splnenia podmienok na poskytnutie úveru a spôsobil uvedenej spoločnosti škodu vo výške 387,47 €. 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením vyšetrovateľa PZ, Okresného riaditeľstva PZ v Banskej Bystrici, sp. zn. ČVS:ORP-587/OEK-BB-2012 zo dňa 16.07.2014, bolo XXXXX podľa § 206 ods. 1 Tr. por. vznesené obvinenie pre prečin úverový podvod podľa § 222 ods.1 Tr. zák.,  ktorého sa mal dopustiť tým, že dňa 14.02.2014 v Banskej Bystrici na Sládkovičovej ulici pred pohostinstvom Generál uzatvoril so spoločnosťou XXXXX, zastúpenou obchodnou zástupkyňou XXXXX, Zmluvu o spotrebiteľskom úvere číslo XXXXX, na základe ktorej mu bola poskytnutá suma 320,- €, pričom pri podpise zmluvy sa zaviazal tento úver splatiť 45 pravidelnými týždňovými splátkami, pričom výška každej splátky od prvej po predposlednú mala byť 8,90 € a výška poslednej splátky mala byť 8,87 €, pričom do súčasnej doby zaplatil len 13,- € a to pri preberaní úveru dňa 14.02.2012 a pri spisovaní zákazníckej karty, ktorá je potrebná pri schvaľovaní úveru uviedol, že pracuje ako kuchár v XXXXX a výška jeho mesačnej mzdy je 600,- €, čo sa nezakladalo na skutočnosti, nakoľko v tom čase bol nezamestnaný, čím uviedol spoločnosť XXXXX, do omylu v otázke splnenia podmienok na poskytnutie úveru a spôsobil uvedenej spoločnosti škodu vo výške 387,47 €. 

	V prípravnom konaní bolo vykonané rozsiahle dokazovanie, vrátane znaleckého posudku z odboru písmoznalectva, pričom z vykonaného dokazovania jednoznačne vyplynulo, že obvinený sa dopustil skutku, pre ktorý mu bolo vznesené obvinenie.

	XXXXX bol rozsudkom Okresného súdu Zvolen sp. zn. 4T 69/12 zo dňa  04.12.2012 právoplatne odsúdený za trestný čin porušovania domovej slobody podľa § 194 ods. 1, ods. 3 písm. a/ Tr. zák. č. Zb. k súhrnnému trestu odňatia slobody v trvaní 3 rokov v ústave na výkon trestu s minimálnym stupňov stráženia, pričom trest uložený rozsudkom Okresného súdu Zvolen sp. zn. 5T 40/2011 zo dňa  28.06.2011 bol zrušený. 

	Trestné stíhanie XXXXX obvineného z prečinu úverový podvod podľa § 222 ods. 1 Trestného zákona, vedené pod ČVS:ORP-587/OEK-BB-2012, môže viesť k trestu odňatia slobody v trvaní jeden až päť rokov. 

	Podľa § 44 Tr. zák. súd upustí od uloženia súhrnného trestu podľa § 42 alebo od uloženia ďalšieho trestu podľa § 43, ak pokladá trest uložený skorším rozsudkom na ochranu spoločnosti a nápravu páchateľa za dostatočný.

	Vzhľadom na predchádzajúce odsúdenie nepodmienečnému trestu odňatia slobody v trvaní troch rokov, ktoré bolo obvinenému uložené za závažnejší trestný čin ako ten, za ktorý je v tomto konaní stíhaný, ako aj vzhľadom na spôsobenú škodu vo výške 387,47 €, prichádza do úvahy v prípade, že by bola na obvineného podaná obžaloba a tento by bol uznaný vinným zo spáchania uvedeného skutku, upustenie od uloženia súhrnného trestu podľa § 44 Tr. zák., pričom takýto trest je celkom bez významu popri treste, ktoré bol obvinenému pre iný trestný čin už právoplatne uložený.  

	Podľa § 215 ods. 2 písm. a/  Tr. por. prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Martin Králik
prokurátor